Dennis bjartsýnn fyrir hönd McLaren
David Coulthard hefur ekki viljað tjá sig um eða staðfesta vangaveltur um að 2004-bíll McLaren, MP4-19, muni einungis duga sem miðlungsbíll í komandi kappakstri í Melbourne. Eftir góða byrjun og brautarmetaslátt í upphafi vetrarprófana hefur McLaren-bíllinn ekki þótt tilkomumikill á æfingabrautum undanfarnar vikur.
Coulthard segir þó við breska akstursíþróttarititð Autosport í síðustu viku, að hann sé ekki viss um að bíllinn sé alveg klár til keppni. McLaren var þó fyrst til að prufukeyra 2004-bíl. "Allir vilja vita hver er með mesta kraftinn og hver er tilbúinn. Við höfum lagt margan hringinn að baki en eigum enn eftir að komast fyrir viss endingarvandamál, sem er hluti af tilraunaakstrinum."
Félagi Coulthard, Kimi Räikkönen, hefur látið í ljós efasemdir um að McLaren-bíllinn sé nógu traustur til að endast keppnishelgi, eða nógu hraðskreiður til að fara með sigur af hólmi í Albertsgarði á sunnudaginn kemur.
"Ég er ekki sammála því," segir David, "það er alltaf við endingarvanda að stríða í Formúlu-1. Jafnvel þótt menn glími ekki við nein vandamál þá getur allt gerst". Kveðst Coulthard hafa meiri áhyggjur af endanlegum hraða bílsins í Melbourne en hvort Mercedes-mótorinn endist hringina 58.
"Ég yrði sáttari við að vera hraðskreiður í Melbourne og ótrausta endingu en keyra áreiðanlegan bíl sem kemst ekkert áfram vegna hraðaskorts. Þá vissi maður allavega að bíllinn væri öflugur," segir Coulthard.
McLaren-stjórinn Ron Dennis kveðst sannfærður um að lið hans muni draga keppinautana uppi þótt þeir reynist betri í Ástralíukappakstrinum um helgina. "Við erum með ákafa þróunaráætlun í gangi sem vonandi mun auka við samkeppnisfærni okkar á næstu mánuðum. Og stöndum við okkur vel í Melbourne þá verður það frábært að geta byggt ofan á því.
Verðum við hins vegar eitthvað á eftir í Ástralíu þá trúum við því samt að við munum komast fram úr á ný því við leggjum hart og markvisst á okkur til að bæta bílana," segir Dennis. Hann segir að mál séu að æxlast í rétta átt og er bjartsýnn á árangur McLaren í ár.
"Við höfum sinnt heilmiklum þróunarakstri sem hefur ekki verið vandræðalaus, en til þess eru bílprófanir. "Lengst af höfum við verið tiltölulega samkeppnisfærir en auðvitað veit maður ekki hversu sterkir mótherjarnir eru fyrr en út í keppnina er komið," bætir McLaren-stjórinn við og kveðst sáttur við undirbúning liðsins í vetur. Lauk honum með því að MP4-19 bíllinn lét til sín taka á ný er Räikkönen setti á dögunum nýtt brautarmet í appelsínuborginni Valencia á Spáni.
Með sandpoka í skottinu? Keppinautar McLaren hafa undrast gang mála hjá McLaren í vetur og velt því fyrir sér hvort í bílunum hafi hreinlega verið farg við bílprófanir seinni hluta janúar og í febrúar því þá voru þeir hvergi eins sprækir og á fyrri stigum vetrarakstursins. Eftir metaslátt í desember og byrjun janúar féll bíllinn allt í einu inn í miðjan hóp. Spurningar vöknuðu um getu hans og sumir sögðu að brögð væru í tafli, McLaren væri að reyna að villa um fyrir keppinautunum. Rubens Barrichello hjá Ferrari sagði t.d. að í bílunum væri líklega "sandpoki" til að hægja á þeim. "Við vitum ekki nema þeir hafi ekið með mikið bensín á tönkum til að fela hvað raunverulega í bílnum býr," sagði hann. Sannleikurinn kemur í ljós á sunnudag í Melbourne.
David Coulthard hefur ekki viljað tjá sig um eða staðfesta vangaveltur um að 2004-bíll McLaren, MP4-19, muni einungis duga sem miðlungsbíll í komandi kappakstri í Melbourne.
Kimi Räikkönen hefur látið í ljós efasemdir um að McLaren-bíllinn sé nógu traustur til að endast keppnishelgi, eða nógu hraðskreiður til að fara með sigur af hólmi í Albertsgarði á sunnudaginn kemur.
McLaren-stjórinn Ron Dennis kveðst sannfærður um að lið hans muni draga keppinautana uppi þótt þeir reynist betri í Ástralíukappakstrinum um helgina.
Keppinautar McLaren hafa undrast gang mála hjá McLaren í vetur og velt því fyrir sér hvort í bílunum hafi hreinlega verið farg við bílprófanir seinni hluta janúar og í febrúar.
Þá voru þeir hvergi eins sprækir og á fyrri stigum vetrarakstursins.
Rubens Barrichello hjá Ferrari sagði t.d. að í bílunum væri líklega "sandpoki" til að hægja á þeim.